# Folkebevegelsen mot Forskjells-Norge (Standardinnledning 2021)

Til deg som skal holde innledninga.

Les gjerne igjennom innholdet på forhånd. Skriv gjerne om så det passer bedre til ditt eget språk. Gjør det gjerne litt personlig med egne uttrykk, eller legg til egne eksempler hvis du har.

Hvis det er klamme tegn [Slide X] Så er det for å fortelle hvilken slide man er på i presentasjonen eller når man skal skifte.

Står det skråstreker // er det fordi vi anbefaler deg å spørre salen om noe.

Hver innledning avsluttes med spørsmål som er ment for gruppediskusjon.

 //Presenter deg// Jeg heter NN og er ………… i Rødt. //

[Slide 1Forskjells-Norge]

For Rødt er kampen mot Forskjells-Norge vår viktigste sak. For oss er det ikke bare en sak om økonomiske forskjeller i Norge. Men hvordan både makt og økonomi er skjevt fordelt i Norge og i verden. Dette påvirker hvilke beslutninger som tas. Det påvirker hvordan vi kan leve livene våre.

Generasjonen som vokser opp i dag kan bli den første på over 100 år som får det mindre trygt enn foreldrene sine. Økte forskjeller og privatisering truer alt det arbeiderbevegelsen har bygget opp i Norge – trygghet, velferd og et sterkt fellesskap. Det gjør at makt og muligheter blir urettferdig fordelt. Folk sorteres etter størrelsen på lommeboka.

Samfunn bygget på samarbeid og likeverd er mer rettferdige enn samfunn basert på kapitalistisk konkurranse. Fordi fellesskap fungerer. Derfor er kampen mot forskjells-Norge Rødts aller viktigste sak.

Så hva er så Forskjells-Norge?

Forskjellene i Norge har økt helt siden 1980-tallet. På 30 år har den rikeste prosenten i Norge doblet sin andel av inntektene. Andelen barn som vokser opp i fattigdom øker, mens antallet milliardærer har femdoblet seg på 15 år.

Men forskjells-Norge er mer enn tall. Det er at vanlige mennesker får en vanskeligere hverdag:

* Forskjells-Norge er at du ikke kan planlegge hva familien skal gjøre i helga, fordi du ikke vet om du skal på jobb eller ikke.
* Det er at kvinner fortsatt bare tjener 85 prosent av menn, selv om de gjør jobber som er like viktige.
* Forskjells-Norge er når noen må ha to jobber for å få endene til å møtes, mens andre kan leve av avkastning de får av arven de har plassert på børsen. 77 av de 100 rikeste i Norge har arva formuen sin.
* Det er at folk i distriktene står i fare for å dø av ting folk som bor i byen overlever, fordi nærmeste lokalsykehus ikke lengre har akuttkirurgi.
* Det er å jobbe i bemanningsbyrå og stadig jakte etter neste vakt, mens du ser unge arvinger allerede er på boligjakt.

[Slide 2 Klasse]

Alle disse forskjellene er uttrykk for at det er noen større grunnleggende urettferdigheter i samfunnet. At vi lever i et samfunn der noen bestemmer hvordan andre skal leve. Og da tenker vi ikke på at vi har valgt et Storting som lager lover som alle må følge. Men de andre store beslutningene. Som om hvem som skal ha arbeid og ikke. Om det skal være noe å leve av i Halden eller i Karasjok.

For vi lever i et samfunn der det er veldig stor forskjell i hvor mye makt vi har. Dette er en helt sentral del av det vi i Rødt kaller forskjells-Norge. Forskjells-Norge handler om klassesamfunnet-Norge.

Det er ikke vanskelig å se at vi lever i et klassesamfunn. Man kan ganske enkelt spørre seg hvem har mest makt Reitan-familien, som eier Reitan-gruppen, som omsatte for over 100 milliarder kroner i fjor, sysselsetter 38 000 mennesker i Norden og Baltikum og eier tre privatfly. Eier 7-eleven i Skandinavia, Narvesen, Pressbyrån i Sverige, Uno-X-stasjonene med mer.

Eller er det dama i kassa på Rema.

Er det John Fredriksen eller de ansatte på oppdrettsanleggene som har mest makt?

Er det eier av FUS-barnehagene familien Sævareid eller barnehageassistentene som har mest makt.

Er det noen som har valgt at de skal ha den makta i samfunnet som de har. Er det fordi de har jobba ekstra hardt.

Eller har det med at det er noen som eier og noen som arbeider. For det er så enkelt, vi lever i et samfunn der noen eier og andre arbeider. Og de som eier sitter igjen med mer penger, mer makt og lever materielt bedre liv enn vi som arbeider.

[Slide 3 Rettferdig miljøpolitikk]

Denne makt forskjellen som er en del av forskjells-Norge får betydning når vi skal se på Klimaspørsmålet. En ny FN-rapport slår fast at vi ikke kommer til å nå Parisavtalens mål om utslippskutt, som skal hindre at den globale oppvarmingen overstiger 1,5 grader. Det vil kunne få katastrofale følger: mer ekstremvær, massemigrasjon og avlingssvikt. Norge har lovet å kutte utslippene med 50-55 % innen 2030, men vi ligger dårlig an.

Drivkraften i klimaendringene er kapitalismens vektsttvang. Kapitalismens stadige krav om mer profitt og mer forbruk er i ferd med å ødelegge jorda. Global oppvarming er et resultat av dette, og bidrar til å gjøre verden til et farligere sted for barna våre. Løser vi ikke klimautfordringa vil vi ikke ha ei jord å bygge ei bedre framtid på.

Det kan ikke fortsette slik at de som har tjent seg rike på å ødelegge miljøet får gevinstene, mens fellesskapet sitter igjen med regninga. Det er forskjell på de som kan skru av sine kullkraftverk, stenge sine oljeplattformer, ta beslutninger som redder miljøet og oss som ikke har makt til å ta slike beslutninger. Det er ikke ei rettferdig løsning hvis milliardæren legger ned industriarbeidsplasser, tar med seg kapitalen og lar arbeidsfolk stå igjen uten jobb og noe å leve av.

Vi krever en rettferdig klima- og miljøpolitikk som kan vinne oppslutning blant folk flest. Derfor haster det å bygge opp miljøvennlige næringer i takt med at vi trapper ned petroleumsindustrien. Rødt krever at staten ved hjelp av oljefondet etablerer ny framtidsretta industri, samtidig som leting og utbygging av nye olje- og gassfelt stanses. Vi må bygge på den kompetente arbeidskrafta og erfaringene fra både tidligere industrireising og dagens industri. Norge må vise at det er mulig å ha et velferdssamfunn uten å ødelegge klima og miljø.

[Slide 4 feminisme]

Både når det kommer til Norge og Verden er det store forskjeller mellom kjønnene når det kommer til både makt og økonomi. Kampen mot Forskjells-Norge er derfor også en feministisk kamp mot disse urettferdighetene.

Norsk kvinner tjener i dag i snitt 85 % av det menn gjør. I tillegg gjør kvinner mer husarbeid og omsorgsarbeid enn menn. Denne lønns- og arbeidsfordelingen bidrar også til at langt flere kvinner enn menn arbeider deltid og dermed kommer dårligere ut økonomisk, både i yrkeslivet og som pensjonister.

Videre er menn kraftig overrepresentert i ledende maktposisjoner. Kvinner har lavere formue enn menn. Dette gjelder ikke bare den økonomiske makten i forretningslivet, men også på områder hvor kvinner er i flertall.

For å ta tak i denne urettferdigheten trenger vi å sette likelønn og sekstimersdag på dagsorden.  Sekstimersdag vil gi de mange som jobber ufrivillig deltid, i hovedsak kvinner, ei lønn de kan leve av. Mange av de som allerede jobber deltid, og som ikke får høyere stilling eller som ikke orker å arbeide mer, vil få mulighet til full lønn. Dette vil gi svært mange et bedre grunnlag for økonomisk selvstendighet og skape et mer inkluderende arbeidsliv.

Kampen for kortere arbeidstid og høyere lønn har vært bærebjelken i arbeiderbevegelsens arbeid. Nå har kampen for kortere arbeidstid stått stille i mange år. Kampen dreier seg om både arbeidet og livet, om prisen på arbeidskrafta og om hvor stor del av døgnet du selv kan rå over. Det er en kamp for å flytte makt fra de som har mye til de mange.

[Slide 5 Bevegelsen]

Etter valget er Rødt representert med 8 på Stortinget. Her fortsetter arbeidet mot Forskjells-Norge. Men samtidig må kampen om Forskjells-Norge handle om mer enn Stortinget. Det handler om å bygge et nytt fellesskap som kan forandre Norge. Og det trengs. For uansett hvem som er statsminister, vil de ikke alene klare å få ned forskjellene.

Grunnen er at politikk ikke bare handler om hvem som blir valgt, men like mye hva de folkevalgte får bestemme over.

Etter 30 år med stadig økende forskjeller sitter de rikeste og de største selskapene med så mye makt, og har så mye innflytelse på politikken, at ingen politikere alene kan klare å stå imot.

Se bare på hvordan landet vårt selges ut bit for bit til EU. Vi har sagt nei to ganger, likevel har vi en EØS-avtale som gjør at Norge gradvis underlegges EU. EU blander seg inn i det meste, og nekter norske velgere å stemme fram den politikken de ønsker. Og de siste årene har vi sett flere forsøk på hemmelige handelsavtaler som vil undergrave stemmeretten enda mer.

Men dette fortsetter bare så lenge vi selv finner oss i det. Hvis vi står sammen kan vi få slutt på at velgerne mister makt og at utryggheten øker. At forskjellene øker, uansett hvem vi stemmer på. Derfor jobber Rødt for å bygge en folkebevegelse mot Forskjells-Norge.

Rødt trenger medlemmer, tillitsvalgte og støttespillere som er til stede i hele landet, rundt lunsjbordet på arbeidsplassene, i lokalsamfunnet og er ute og møter folk der de er slik at man kan fange opp impulser og utfordringer folk har med seg. Seinere skal vi være utrykket for dette på Stortinget og i kommunestyrer og fylkesting. Rødt trenger å være et parti som hele tida jobber med folkelige bevegelser og folk flest slik at vi veit hvor skoen trykker.

Det er når folkelige bevegelser mobiliserer, organiserer og kommuniserer at virkelig forandring kan skje. Da begynner også de andre partiene å tilpasse politikken sin. 8 stortingsrepresentanter forandre ikke verden. Men kan ha stor betydning hvis det er bevegelse blant folk. Derfor må vi være et parti som bygger bevegelser som flytter makt fra de som har (de rike og de mektige) til de som ikke har. Slik skaper vi et reelt vendepunkt i kampen mot Forskjells-Norge.

[Slide 6 gruppeoppgaver]

1. Hvilke politiske saker kan vi løfte for å vise at forskjells-Norge er urettferdig og handler både om penger og makt?
2. Hvorfor er det viktig at Rødt er et feministisk parti?
3. Hvilke bevegelser mener vi blir viktige framover i kampen mot forskjells-Norge?